**ΑΝΑΡΤΗΤΕΑ ΣΤΟ ΔΙΑΔΙΚΤΥΟ**

**Αριθ. Απόφασης 315/2017**

**ΑΔΑ:** 6Ι9ΣΩΨΑ-ΔΚΜ



**ΕΛΛΗΝΙΚΗ ΔΗΜΟΚΡΑΤΙΑ**

**ΝΟΜΟΣ ΑΡΤΑΣ**

**ΔΗΜΟΣ ΑΡΤΑΙΩΝ**

**ΑΠΟΣΠΑΣΜΑ**

**ΑΠΟ ΤΟ ΠΡΑΚΤΙΚΟ ΤΗΣ 29ο/2017 Της 12Ης ΙΟΥΝΙΟΥ 2017**

**ΣΥΝΕΔΡΙΑΣΗΣ ΤΗΣ ΟΙΚΟΝΟΜΙΚΗΣ ΕΠΙΤΡΟΠΗΣ ΤΟΥ ΔΗΜΟΥ ΑΡΤΑΙΩΝ**

**ΘΕΜΑ: ‘‘ Σύνταξη όρων και καθορισμός κατωτάτου ορίου τέλους για παραχώρηση κοινόχρηστου χώρου για την ανάπτυξη τραπεζοκαθισμάτων στην κεντρική Πλατεία Βλαχέρνας’’**

Στην Άρτα, σήμερα, ημέρα Δευτέρα 12-06-2017 και ώρα 13:00 μ.μ. στο Δημοτικό Κατάστημα του Δήμου Αρταίων συνήλθε σε συνεδρίαση η Οικονομική Επιτροπή του Δήμου Αρταίων, ύστερα από την **20728/08-06-2017** έγγραφη πρόσκληση, του Προέδρου της Οικονομικής Επιτροπής, που επιδόθηκε νόμιμα με αποδεικτικό στα μέλη, σύμφωνα με το άρθρο 75 παρ. 6 του Ν.3852/10.

Αφού διαπιστώθηκε νόμιμη απαρτία, δηλαδή σε σύνολο εννέα (9) μελών βρέθηκαν παρόντα τα παρακάτω (5) μέλη:

|  |  |
| --- | --- |
| **ΠΑΡΟΝΤΕΣ**  **1. Ζέρβας Κων/νος**  **(Πρόεδρος)**  **2. Πανέτας Γεώργιος**  **3. Σιαφάκας Χριστόφορος**  **4. Χαρακλιάς Κων/νος**  **5. Βλάχος Μιχαήλ** | **ΑΠΟΝΤΕΣ**  **1.Τσιρογιάννης Χρήστος**  **2.Παπαϊωάννου Κων/νος**  **3.Βασιλάκη-Μητρογιώργου**  **Βικτωρία**  **4.Κοσμάς Ηλίας** |

Στη συνεδρίαση παραβρέθηκαν ως ειδικώς προσκεκλημένοι Ο Γενικός Γραμματέας κ. Σερβετάς Ηλίας και η Ειδική Σύμβουλος κ. Σφαλτού Χαρίκλεια.

Καθήκοντα Γραμματέα Οικονομικής Επιτροπής εκτελεί ο Γεώργιος Ντεκουμές

Λόγω απουσίας Προέδρου και Αντιπροέδρου καθήκοντα Προέδρου εκτελεί ο Πλειοψηφών Σύμβουλος κ. Ζέρβας Κων-νος

Η επιτροπή έκανε δεκτή πρόταση του Προέδρου της να συζητηθούν ( 6 ) έκτακτα θέμα.

Το 6ο έκτακτο θέμα που αφορά διάθεση πιστώσεων η Επιτροπή αποφάσισε να συζητηθεί μετά τα τακτικά θέματα.

Πρόεδρος εισηγούμενος το 4ο έκτακτο θέμα: **‘‘ Σύνταξη όρων και καθορισμός κατωτάτου ορίου τέλους για παραχώρηση κοινόχρηστου χώρου για την ανάπτυξη τραπεζοκαθισμάτων στην κεντρική Πλατεία Βλαχέρνας’’** έδωσε το λόγο στον Αντιδήμαρχο κ. Σιαφάκα ο οποίος είπε: Το Δημοτικό Συμβούλιο με την αριθ. 289/2017 απόφασή του αποφάσισε τη διενέργεια δημοπρασίας για την παραχώρηση κοινόχρηστου χώρου, με διενέργεια δημοπρασίας, εκτός προβολής καταστήματος στην κεντρική πλατεία Βλαχέρνας.

Στο άρθρο 13 παρ.10 του ΒΔ 24.9/20.10.58 «περί κωδικοποιήσεως εις ενιαίον κείμενον νόμου των ισχυουσών διατάξεων περί των προσόδων των Δήμων και Κοινοτήτων», όπως αντικαταστάθηκε από το άρθρο 3 του Ν1080/80 προβλέπεται ότι: «Επί κοινοχρήστων χώρων μη ευρισκομένων προ καταστημάτων η εις την προβολή αυτών, η χρήσις αυτών επιτρέπεται εφόσον δεν αναιρείται εξ ολοκλήρου η ιδιότης του κοινοχρήστου, απαιτείται δε πάντοτε δια την εκμετάλλευσιν αυτών η διενέργεια δημοπρασίας, τηρουμένων των εκάστοτε διατάξεων περί όρων διενεργείας δημοπρασίας δι΄ εκμίσθωσιν δημοτικών ή κοινοτικών ακινήτων».

Με το άρθρο 192 του Ν. 3463/2006 «Η μίσθωση ακινήτων των Δήμων και των Κοινοτήτων γίνεται με δημοπρασία. Αν η δημοπρασία δεν φέρει αποτέλεσμα η εκμίσθωση μπορεί να γίνει με απευθείας συμφωνία της οποίας τους όρους καθορίζει το Δημοτικό Συμβούλιο. Σύμφωνα με την παρ. 1ε του άρθρου 72 του Ν.3852/10, ο καθορισμός των όρων της δημοπρασίας είναι αρμοδιότητα της Οικονομικής επιτροπής. Αρμοδιότητα επίσης είναι η διεξαγωγή των διαγωνισμών.

Καλείτε η Οικονομική Επιτροπή να προβεί στη σύνταξη των όρων για την εκμίσθωση κοινόχρηστου χώρου και τον καθορισμό κατωτάτου ορίου τέλους χρήσης του χώρου αυτού, προκειμένου στη διεξαγωγή φανερής, προφορικής, πλειοδοτικής δημοπρασίας με κριτήριο κατακύρωσης την υψηλότερη τιμή για την εκμίσθωση κοινόχρηστου χώρου εκτός προβολής καταστήματος στην κεντρική πλατεία Βλαχέρνας για την τοποθέτηση τραπεζοκαθισμάτων για το έτος 2017

**Η ΟΙΚΟΝΟΜΙΚΗ ΕΠΙΤΡΟΠΗ**

Έχοντας υπόψη:

1. Το άρθρο 192 του Ν. 3463/2006.
2. To εδ.ε της παρ.1 του άρθρου 72 του ν. 3852/2010
3. Το Π. Δ. 270/81 «Περί καθορισμού των οργάνων της διαδικασίας και των όρων διενέργειας δημοπρασίας κ.λ.π.»
4. Την αριθμ. 289/2017 απόφαση Δημοτικού Συμβουλίου

**ΑΠΟΦΑΣΙΖΕΙ ΟΜΟΦΩΝΑ**

**Α**. Εγκρίνειτην διεξαγωγή φανερής, προφορικής, πλειοδοτικής δημοπρασίας με κριτήριο κατακύρωσης την υψηλότερη τιμή για την εκμίσθωση κοινόχρηστου χώρου εκτός προβολής καταστήματος στην **κεντρική πλατεία Βλαχέρνας** για την τοποθέτηση τραπεζοκαθισμάτων για το έτος 2017

**Β.** Συντάσσει τους όρουςγια την εκμίσθωση του κοινόχρηστου χώρου και καθορίζει το κατώτατο όριο τέλους χρήσης του χώρου αυτού ως κάτωθι:

**ΑΡΘΡΟ 1. ΠΑΡΑΧΩΡΟΥΜΕΝΟΙ ΚΟΙΝΟΧΡΗΣΤΟΙ ΧΩΡΟΙ**

Εκμίσθωση κοινόχρηστου χώρου έκτασης 50τμ στην κεντρική πλατεία Βλαχέρνας για ανάπτυξη τραπεζοκαθισμάτων εξυπηρέτησης πελατών καταστήματος υγειονομικού ενδιαφέροντος, όπως απεικονίζεται στο συνημμένο τοπογραφικό σκαρίφημα της Τεχνικής Υπηρεσίας του Δήμου Αρταίων (παράρτημα 1), το οποίο αποτελεί αναπόσπαστο κομμάτι της διακήρυξης αυτής.

**ΑΡΘΡΟ 2. ΓΕΝΙΚΟΙ ΟΡΟΙ – ΥΠΟΧΡΕΩΣΕΙΣ ΜΙΣΘΩΤΗ**

1. Ο ενδιαφερόμενος πριν προβεί σε οποιαδήποτε χρήση ή κατάληψη κοινόχρηστου χώρου υποχρεούται, κατόπιν αιτήσεώς του, να έχει προμηθευτεί την ανάλογη άδεια από τις αρμόδιες Υπηρεσίες του Δήμου. Ειδικότερα, η χορήγηση άδειας χρήσης κοινόχρηστου χώρου σε καταστήματα υγειονομικού ενδιαφέροντος, προϋποθέτει τη νόμιμη λειτουργία αυτών καθώς και να προβλέπεται στην άδεια ίδρυσης και λειτουργίας του καταστήματος η ανάπτυξη καθισμάτων σε κοινόχρηστο χώρο.
2. Εντός του παραχωρούμενου κοινόχρηστου χώρου απαγορεύονται τα μόνιμα στέγαστρα εδραζόμενα σε υποστυλώματα, καθώς και οποιουδήποτε είδους μόνιμη κατασκευή που θα αφορά σε διαχωριστικά, υαλοπίνακες, δάπεδα, καθίσματα κλπ .
3. Απαγορεύεται η τοποθέτηση ψυγείων και κάδων στους παραχωρούμενους κοινόχρηστους χώρους. Επίσης απαγορεύεται η τοποθέτηση εμπορευμάτων, επιγραφών ή διαφημίσεων οποιουδήποτε είδους πάνω σε δέντρα, κιγκλιδώματα ή στύλους.
4. Ο ιδιώτης στον οποίο παραχωρείται ο κοινόχρηστος χώρος έχει την υποχρέωση και την αποκλειστική ευθύνη διατήρησης της καθαριότητάς του.
5. Δεν επιτρέπεται καμία παρέμβαση που να εμποδίζει την απρόσκοπτη και ελεύθερη χρήση του αστικού εξοπλισμού που έχει εγκαταστήσει ο Δήμος (παγκάκια, ράμπες κλπ)
6. Τα τραπεζοκαθίσματα θα πρέπει να είναι ξύλινα ή μεταλλικά. Σε καμία περίπτωση αυτά δε θα πρέπει να είναι πλαστικά. Τυχόν ύφασμα που θα χρησιμοποιηθεί (πχ σε καρέκλες, μαξιλάρια κα) θα πρέπει να είναι αυστηρά μονόχρωμα και στο χρώμα των σκιαδίων.
7. Την ευθύνη για αυθαίρετη κατάληψη χώρου από πελάτες την φέρει ο ιδιοκτήτης της επιχείρησης.

Γενικά ισχύουν όσα αναφέρονται στην με αρ. 361/2015 απόφαση Δ.Σ. σχετικά με τη χρήση κοινόχρηστου χώρου στην περιοχή πλατείας Τοπικής Κοινότητας Βλαχέρνας περίπτωση Γε.

**ΑΡΘΡΟ 3. *ΤΟΠΟΣ ΚΑΙ ΧΡΟΝΟΣ ΔΙΕΞΑΓΩΓΗΣ ΤΗΣ ΔΗΜΟΠΡΑΣΙΑΣ***

Η δημοπρασία θα διεξαχθεί ενώπιον της Επιτροπής διενέργειας των δημοπρασιών και αξιολόγησης των προσφορών, που συγκροτήθηκε με την αριθμ. 78/2017 απόφαση του Δημοτικού Συμβουλίου στο Δημοτικό Κατάστημα του Δήμου Αρταίων, Περιφερειακή οδός και Αυξεντίου, στον 3ο όροφο, στην αίθουσα συνεδριάσεως του Δημοτικού Συμβουλίου δέκα (10) τουλάχιστον ημέρες μετά τις υποχρεωτικές δημοσιεύσεις.

**ΑΡΘΡΟ 4. ΔΙΑΡΚΕΙΑ ΑΔΕΙΑΣ ΧΡΗΣΗΣ**

Οι άδεις χρήσης κοινόχρηστου χώρου είναι ατομικές διοικητικές πράξεις, οι οποίες υπόκεινται σε ανάκληση κατά τις γενικές αρχές του διοικητικού δικαίου και του Κώδικα Διοικητικής Διαδικασίας και κατά τις ειδικές διατάξεις του άρθρου 3 του Ν.1080/80, όπως τροποποιήθηκε και συμπληρώθηκε μεταγενέστερα. Οι άδειες ισχύουν μέχρι και την 31η Δεκεμβρίου του έτους που εκδόθηκαν.

**ΑΡΘΡΟ 5. ΤΕΛΟΣ ΧΡΗΣΗΣ - *ΕΛΑΧΙΣΤΟ ΟΡΙΟ ΠΡΩΤΗΣ ΠΡΟΣΦΟΡΑΣ***

Το τέλος χρήσης κοινόχρηστου χώρου ορίζεται με απόφαση του οικείου Δημοτικού Συμβουλίου και ορίζεται ως ετήσιο ανά τμ ανεξάρτητα από το χρόνο χρήσης.

Σύμφωνα με την αρ. 407/2016 απόφαση Δημοτικού Συμβουλίου περί καθορισμού τελών και δικαιωμάτων έτους 2017, τα τέλη για ανάπτυξη τραπεζοκαθισμάτων στις τοπικές κοινότητες ορίζεται στα €5,00/m2 ετησίως και το τέλος τοποθέτησης ομπρελών & θερμαστρών σε πλατείες, πεζοδρόμια κλπ 40% επί του αντίστοιχου ποσού για ανάπτυξη τραπεζοκαθισμάτων που ισχύει ανά περιοχή, ήτοι €2,00/m2. Η καταβολή του τέλους γίνεται εφάπαξ, προσκομίζοντας είτε μετρητά είτε επιταγή ημέρας αναγνωρισμένης Τράπεζας ή Τραπεζικού Ιδρύματος είτε με κατάθεση ή μεταφορά στον τραπεζικό λογαριασμό του Δήμου.

Ως ελάχιστο όριο της πρώτης προσφοράς ορίζεται το ποσό των **350,00** ευρώ ετησίως.

Κάθε προσφορά είναι δεσμευτική για τον πλειοδότη, η οποία μεταβαίνει αλληλοδιαδόχως από τον πρώτο στους επόμενους και επιβαρύνει οριστικά τον τελευταίο πλειοδότη.

Αν κάποιος συμμετέχει στη δημοπρασία για λογαριασμό άλλου, οφείλει να δηλώσει τούτο στην Επιτροπή πριν από την έναρξη του διαγωνισμού, προσκομίζοντας ειδικό πληρεξούσιο συνταγμένο από Συμβολαιογράφο.

**ΑΡΘΡΟ 6. ΕΓΓΥΗΣΗ ΣΥΜΜΕΤΟΧΗΣ**

Για να γίνει κάποιος δεκτός στη δημοπρασία πρέπει να καταθέσει στην επιτροπή διενέργειας της δημοπρασίας ως εγγύηση συμμετοχής γραμμάτιο σύστασης παρακαταθήκης του Ταμείου Παρακαταθηκών και Δανείων ή εγγυητική επιστολή αναγνωρισμένης τράπεζας ή βεβαίωση του Ταμείου Παρακαταθηκών και Δανείων για παρακατάθεση σε αυτό από αυτόν που επιθυμεί να λάβει μέρος στη δημοπρασία ή άλλον που ενεργεί για λογαριασμό του διαγωνιζομένου, ποσού ίσου με το **δέκα τοις εκατό (10%) του συνόλου των τελών ενός έτους επί του οριζόμενου στην διακήρυξη ελάχιστου ορίου πρώτης προσφοράς,** ήτοι το ποσό των **35,00** ευρώ.

Η παραπάνω εγγύηση συμμετοχής θα επιστραφεί α)σε όλους όσους έλαβαν μέρος αλλά δεν αναδείχθηκαν τελευταίοι πλειοδότες, μετά την έγκριση του πρακτικού της δημοπρασίας και β) Ο τελευταίος πλειοδότης θα αντικαταστήσει την εγγύηση συμμετοχής με άλλη όμοια καλής εκτέλεσης των όρων της σύμβασης ποσού ίσου με το 10% του ετήσιου τέλους με βάση το τέλος που επιτεύχθηκε, η οποία θα επιστραφεί στον μισθωτή μετά τη λήξη ή τη με οποιοδήποτε τρόπο λύση της μίσθωσης άτοκα, με τον όρο ότι θα έχει εκπληρώσει εμπρόθεσμα και με ακρίβεια όλους τους όρους της σύμβασης και τις υποχρεώσεις του καθώς επίσης και την εμπρόθεσμη παραλαβή του χώρου.

**ΑΡΘΡΟ 7. *ΕΓΓΥΗΤΗΣ***

Ο τελευταίος πλειοδότης υποχρεούται να παρουσιάσει αξιόχρεο εγγυητή, προσκομίζοντας και αυτός βεβαίωση Δημοτικής Ενημερότητας της Ταμειακής Υπηρεσίας του Δήμου και από την Δημοτική Επιχείρηση Ύδρευσης και Αποχέτευσης Άρτας, ότι δεν έχει ληξιπρόθεσμες βεβαιωμένες οφειλές ή αν τυχόν έχει τέτοιες έχουν ήδη εισαχθεί σε ρύθμιση και ανταποκρίνεται στις υποχρεώσεις του ανελλιπώς και ο οποίος θα υπογράψει τα πρακτικά της δημοπρασίας, καθώς και το συμφωνητικό μίσθωσης και έτσι καθίσταται αλληλεγγύως και εις ολόκληρο υπεύθυνος με αυτόν για την εκπλήρωση των όρων της σύμβασης, παραιτούμενος του δικαιώματος της διαιρέσεως και διζήσεως. Αντικατάσταση εγγυητή απαγορεύεται.

**ΑΡΘΡΟ 8. ΚΑΤΑΘΕΣΗ ΠΡΟΣΦΟΡΩΝ**

Η κατάθεση προσφορών θα γίνει για μεν τα φυσικά πρόσωπα από το ίδιο το φυσικό πρόσωπο ή τον νόμιμα εξουσιοδοτημένο εκπρόσωπό του, για δε τα νομικά πρόσωπα όπως ορίζεται κατωτέρω:

Για τις Ομόρρυθμες, Ετερόρρυθμες και τις Ιδιωτικές Κεφαλαιουχικές Εταιρείες (Ι.Κ.Ε.), από το νόμιμο εκπρόσωπο της εταιρείας όπως ορίζεται στο καταστατικό της και τις τυχόν τροποποιήσεις του.

Για τις Εταιρείες Περιορισμένης Ευθύνης Ε.Π.Ε. από το διαχειριστή της εταιρείας όπως ορίζεται στο καταστατικό της και τις τυχόν τροποποιήσεις.

Για τις Ανώνυμες Εταιρείες Α.Ε. από το νόμιμο εκπρόσωπο που εξουσιοδοτεί το Διοικητικό Συμβούλιο με το πρακτικό του όπως αυτό έχει οριστεί από το καταστατικό της εταιρείας και τις τυχόν τροποποιήσεις του με τη δημοσίευση σε ΦΕΚ.

Τα αναφερόμενα στο παρόν άρθρο αποδεικτικά έγγραφα εκπροσώπησης απαιτείται να κατατεθούν ως επικυρωμένα φωτοαντίγραφα επί ποινή αποκλεισμού.

Εφόσον τα φυσικά πρόσωπα ή οι νόμιμοι εκπρόσωποι των νομικών προσώπων συμμετέχουν στη δημοπρασία με αντιπροσώπους, απαιτείται η προσκόμιση παραστατικού νόμιμης εκπροσώπησης ήτοι συμβολαιογραφικό πληρεξούσιο εκτός από την περίπτωση των ανωνύμων εταιρειών όπου οι εκπρόσωποι ορίζονται από το Διοικητικό Συμβούλιο.

**ΑΡΘΡΟ 9. *ΟΡΟΙ ΣΥΜΜΕΤΟΧΗΣ***

Δεκτοί στην δημοπρασία γίνονται Έλληνες πολίτες, αλλοδαποί πολίτες, ημεδαπά και αλλοδαπά νομικά πρόσωπα.

Στην δημοπρασία **δεν γίνονται δεκτοί**:

1. Όσοι αποκλείστηκαν τελεσίδικα από δημόσια υπηρεσία ή νομικά πρόσωπα δημοσίου δικαίου διότι δεν εκπλήρωσαν τις συμβατικές της υποχρεώσεις.
2. Όσοι τελούν υπό πτώχευση ή άλλη ανάλογη κατάσταση. Όσοι τελούν υπό διαδικασία κήρυξης σε πτώχευση ή οποιαδήποτε άλλη ανάλογη διαδικασία.
3. Όσοι δεν έχουν εκπληρώσει τις υποχρεώσεις τους όσον αφορά την καταβολή των εισφορών κοινωνικής ασφάλισης σύμφωνα με τη νομοθεσία της χώρας όπου είναι εγκατεστημένοι ή σύμφωνα με την Ελληνική νομοθεσία.
4. Όσοι δεν έχουν εκπληρώσει τις υποχρεώσεις τους σχετικά με την πληρωμή των φόρων σύμφωνα με την Ελληνική νομοθεσία.
5. Όσοι έχουν οφειλές στο Δήμο Αρταίων και στην ΔΕΥΑΑ Αρταίων, από οποιαδήποτε αιτία.
6. Όσοι προσκομίσουν ψευδείς δηλώσεις ή δεν προσκομίσουν οποιοδήποτε από τα κατωτέρω αναλυτικά αναφερόμενα δικαιολογητικά ή δεν παρουσιάσουν εγγυητή κατά το άρθρο 8.

**ΑΡΘΡΟ 10. ΔΙΚΑΙΟΛΟΓΗΤΙΚΑ ΣΥΜΜΕΤΟΧΗΣ**

Ο μισθωτής με τη συμμετοχή στο διαγωνισμό δηλώνει ότι επισκέφθηκε το χώρο από πριν, τον εξέτασε, τον βρήκε κατάλληλο και χωρίς ελαττώματα, του άρεσε απόλυτα για το σκοπό που το προορίζει και αποδέχεται ρητά και ανεπιφύλακτα τους όρους της παρούσας διακήρυξης.

Για να γίνει κάποιος δεκτός στη δημοπρασία απαιτείται να καταθέσει επί ποινή αποκλεισμού τα κατωτέρω δικαιολογητικά:

1. Αντίγραφο της ταυτότητας ή του διαβατηρίου είτε πρόκειται για φυσικό πρόσωπο είτε για εκπρόσωπο νομικού προσώπου καθώς και του αξιόχρεου εγγυητή .
2. Εγγυητική επιστολή συμμετοχής σύμφωνα με το άρθρο 7 της παρούσης.

3. Πιστοποιητικό αρμόδιας δικαστικής ή διοικητικής αρχής από το οποίο να προκύπτει ότι ο συμμετέχων και ο εγγυητής του δεν τελούν υπό πτώχευση ή υπό διαδικασία κήρυξης σε πτώχευση. Το πιστοποιητικό θα πρέπει να έχει εκδοθεί εντός του τελευταίου εξαμήνου πριν από την ημερομηνία του διαγωνισμού.

4. Αποδεικτικό φορολογικής ενημερότητας συμμετέχοντα και εγγυητή του, που ισχύουν κατά τη διενέργεια της δημοπρασίας.

5. Αποδεικτικό ασφαλιστικής ενημερότητας συμμετέχοντα και εγγυητή του, που ισχύουν κατά τη διενέργεια της δημοπρασίας

6. Βεβαίωση δημοτικής ενημερότητας από την Ταμειακή Υπηρεσία του Δήμου Αρταίων και από την Δημοτική Επιχείρηση Ύδρευσης και Αποχέτευσης Άρτας, που να αφορά τον συμμετέχοντα (φυσικό ή νομικό πρόσωπο) και τον εγγυητή του, ότι δεν έχουν ληξιπρόθεσμες βεβαιωμένες οφειλές στο Δήμο ή αν τυχόν έχει τέτοιες έχουν ήδη εισαχθεί σε ρύθμιση και ανταποκρίνεται στις υποχρεώσεις του ανελλιπώς.

7. Υπεύθυνη δήλωση του Ν. 1599/1986 του συμμετέχοντος στη δημοπρασία ή του νόμιμου εκπροσώπου του περί του ότι

α) έλαβε γνώση της παρούσας διακήρυξης και την αποδέχεται πλήρως και ανεπιφύλαχτα και

β) δεν έχουν αποκλειστεί από διαγωνισμούς του Δημοσίου.

Την ίδια υπεύθυνη δήλωση του Ν. 1599/1986 πρέπει να προσκομίσει και ο εγγυητής.

8. Υπεύθυνη δήλωση του Ν. 1599/1986 του συμμετέχοντος στη δημοπρασία ότι εντός δέκα ημερών θα προσκομίσει στην υπηρεσία μας το αποδεικτικό υποβολής γνωστοποίησης της επιδιωκόμενης μεταβολής (κοινόχρηστος χώρος).

Όλα ανεξαρτήτως τα έγγραφα που θα κατατεθούν οφείλουν να είναι σε ισχύ κατά την ημερομηνία διεξαγωγής διενέργειας της δημοπρασίας είτε πρωτότυπα είτε επικυρωμένα φωτοαντίγραφα από δημόσια αρχή.

**ΑΡΘΡΟ 11. ΔΙΕΞΑΓΩΓΗ ΤΗΣ ΔΗΜΟΠΡΑΣΙΑΣ**

Η δημοπρασία είναι πλειοδοτική, φανερή και προφορική και διεξάγεται κατά την καθορισμένη ημέρα και ώρα από την Επιτροπή σε δημόσια συνεδρίαση. Η δημοπρασία δύναται να συνεχίζεται και πέραν της ώρας λήξης του διαγωνισμού εφόσον εξακολουθούν άνευ διακοπής οι προσφορές. Σχετικά με τη συνέχιση της δημοπρασίας πέραν της οριζόμενης ώρας αποφασίζει η οικεία Επιτροπή και η απόφασή της καταχωρείται στα πρακτικά.

Η Επιτροπή παραλαμβάνει τα δικαιολογητικά και τις εγγυήσεις και καταχωρεί στο πρακτικό διενέργειας της δημοπρασίας τους ενδιαφερόμενους κατά σειρά προσέλευσης καθώς και τα δικαιολογητικά συμμετοχής τους.

Στη συνέχεια η Επιτροπή μονογράφει ένα - ένα τα δικαιολογητικά και ελέγχει την πληρότητα των δικαιολογητικών. Η τυχόν απόφασή της περί αποκλεισμού ενδιαφερομένου να συμμετάσχει στη δημοπρασία ως μη πληρούντος τους όρους της παρούσας διακήρυξης αναγράφεται στα πρακτικά.

Ακολούθως δέχεται προφορικά οικονομικές προσφορές από εκείνους που έχουν υποβάλλει νομίμως όλα τα δικαιολογητικά. Κάθε προσφορά είναι δεσμευτική για τον πλειοδότη, η δέσμευση δε αυτή μεταβαίνει διαδοχικά από τον πρώτο στους ακόλουθους και επιβαρύνει οριστικά τον τελευταίο πλειοδότη. Τελευταίος πλειοδότης – μισθωτής ανακηρύσσεται αυτός που θα προσφέρει το μεγαλύτερο τέλος.

Μετά τη λήξη της δημοπρασίας το πρακτικό διενέργειας της δημοπρασίας υπογράφεται από τα μέλη της επιτροπής, τον τελευταίο πλειοδότη και τον εγγυητή του, ο οποίος καθίσταται αλληλεγγύως και εις ολόκληρο υπεύθυνος μετά του τελευταίου πλειοδότη για την εκπλήρωση των όρων της σύμβασης, παραιτούμενος της ενστάσεως διαιρέσεως και διζήσεως.

Αν ο πλειοδότης αρνηθεί να υπογράψει τα πρακτικά καλείται από τον πρόεδρο της επιτροπής εγγράφως να συμμορφωθεί εντός προθεσμίας δέκα (10) ημερών.

Αν παρέλθει άπρακτη η προθεσμία, η δημοπρασία επαναλαμβάνεται κατόπιν αποφάσεως του Δημοτικού Συμβουλίου, σε βάρος του αναδειχθέντος πλειοδότη και εγγυητή αυτού με ελάχιστο όριο προσφοράς το επ’ ονόματί του κατακυρωθέν ποσό και καταπίπτει σε βάρος του η κατατεθείσα εγγύηση συμμετοχής.

**ΑΡΘΡΟ 12. ΕΠΑΝΑΛΗΨΗ ΔΗΜΟΠΡΑΣΙΑΣ**

Η δημοπρασία επαναλαμβάνεται οίκοθεν από το Δήμαρχο εάν δεν παρουσιαστεί σε αυτήν πλειοδότης

Η δημοπρασία επαναλαμβάνεται κατόπιν αποφάσεως Δημοτικού Συμβουλίου όταν:

α) το αποτέλεσμά της δεν εγκρίθηκε από την Οικονομική Επιτροπή λόγω ασύμφορου αποτελέσματος

β) μετά την κατακύρωση της δημοπρασίας ο τελευταίος πλειοδότης και ο εγγυητής τούτου αρνούνται να υπογράψουν τα πρακτικά. Σε αυτήν την περίπτωση η δημοπρασία επαναλαμβάνεται εις βάρος του τελευταίου πλειοδότη και του εγγυητή του. Ελάχιστο όριο προσφοράς ορίζεται το επ’ ονόματι τούτου κατακυρωθέν ποσό το οποίο μπορεί να μειωθεί με απόφαση του δημοτικού συμβουλίου

γ) μετά την κοινοποίηση στον τελευταίο πλειοδότη της εγκριτικής επί του αποτελέσματος της δημοπρασίας αποφάσεως της διοικητικής αρχής, δεν παρουσιάστηκε εμπροθέσμως για την σύνταξη και υπογραφή της συμβάσεως.

Οι επαναληπτικές δημοπρασίες γνωστοποιούνται με περιληπτική διακήρυξη του δημάρχου που αναφέρεται στους όρους της πρώτης διακηρύξεως και δημοσιευμένης πέντε (5) τουλάχιστον ημέρες προ της ημέρας της διενέργειας της δημοπρασίας.

Η επανάληψη της δημοπρασίας ενεργείται επί τη βάσει της δοθείσης τελευταίας προσφοράς κατά την προηγούμενη δημοπρασία.

**ΑΡΘΡΟ 13. ΚΑΤΑΚΥΡΩΣΗ ΑΠΟΤΕΛΕΣΜΑΤΟΣ ΔΙΑΓΩΝΙΣΜΟΥ**

Το πρακτικό της δημοπρασίας με τα δικαιολογητικά συμμετοχής διαβιβάζονται στην Οικονομική Επιτροπή, που θα αποφασίσει περί της κατακυρώσεως ή μη του αποτελέσματος της δημοπρασίας, η οποία μπορεί με αιτιολογημένη απόφασή της να μην αποδεχθεί το αποτέλεσμα του διαγωνισμού αν το κρίνει ασύμφορο και να μην το κατακυρώσει στον τελευταίο πλειοδότη ή να ακυρώσει την δημοπρασία λόγω παραβάσεως τύπου της διαδικασίας ή για άλλο απολύτως αιτιολογημένο λόγο. Στις περιπτώσεις αυτές ο πλειοδότης και οι λοιποί συμμετέχοντες στον διαγωνισμό δεν έχουν καμία αξίωση ή δικαίωμα αποζημίωσης κατά του Δήμου λόγω μη εγκρίσεως του πρακτικού της δημοπρασίας από το κατά το νόμο αρμόδιο όργανο ή την εποπτεύουσα αρχή του.

Η κοινοποίηση της κατακυρωτικής απόφασης στον τελευταίο πλειοδότη γίνεται με επιδοτήριο έγγραφο που υπογράφεται από τον επιδίδοντα και τον παραλαβόντα. Σε περίπτωση απουσίας ή άρνησης του πλειοδότη να το παραλάβει θυροκολλείται στην κατοικία αυτού και συντάσσεται έκθεση στην οποία υπογράφουν δύο μάρτυρες. Η έκθεση αυτή κοινοποιείται και στον εγγυητή του πλειοδότη.

**ΑΡΘΡΟ 14. *ΣΥΜΒΑΣΗ ΜΙΣΘΩΣΗΣ***

Ο τελευταίος πλειοδότης υποχρεούται μέσα σε δέκα (10) μέρες από την κοινοποίηση σ’ αυτόν της απόφασης για την κατακύρωση ή έγκριση του αποτελέσματος της δημοπρασίας, να προσέλθει μαζί με τον εγγυητή του για τη σύνταξη και υπογραφή της σύμβασης, διαφορετικά η εγγύηση που έχει καταθέσει καταπίπτει υπέρ του Δήμου χωρίς δικαστική παρέμβαση, ενεργείται δε αναπλειστηριασμός σε βάρος αυτού και του εγγυητή του οι οποίοι ενέχονται και οι δύο για τη μικρότερη διαφορά του αποτελέσματος της δημοπρασίας από την προηγούμενη όμοια. Πάντως από τη **λήξη της προθεσμίας αυτής η σύμβαση θεωρείται ότι καταρτίστηκε οριστικά.**

**ΑΡΘΡΟ 15. ΥΠΕΚΜΙΣΘΩΣΗ**

Η σιωπηρή αναμίσθωση ή υπεκμίσθωση απαγορεύεται απολύτως.

**ΑΡΘΡΟ 16. ΕΥΘΥΝΗ ΤΟΥ ΔΗΜΟΥ**

Η παράβαση οιουδήποτε των όρων της παρούσας, που θεωρούνται και συνομολογούνται όλοι ουσιώδεις και η μη εμπρόθεσμη πληρωμή του τέλους, παρέχει το δικαίωμα στον εκμισθωτή Δήμο να θεωρήσει λυμένη τη σύμβαση και να προβεί στην έξωση του μισθωτή από το χώρο. Σε αυτή την περίπτωση η καταβληθείσα εγγύηση καταπίπτει υπέρ του εκμισθωτή λόγω συμφωνημένης ποινικής ρήτρας και αποζημιώσεως.

Η τυχόν μη έγκαιρη ενάσκηση υπό του Δήμου οποιουδήποτε δικαιώματός του άπαξ ή κατ’ επανάληψη δε θα σημαίνει παραίτηση από το δικαίωμά του.

**ΑΡΘΡΟ 17. ΑΠΟΔΟΣΗ ΤΗΣ ΧΡΗΣΗΣ ΤΟΥ ΜΙΣΘΙΟΥ**

Ο μισθωτής υποχρεούται όταν λήξει η σύμβαση να αποδώσει το χώρο στην κατάσταση που το παρέλαβε διαφορετικά ευθύνεται σε αποζημίωση, ίση με την αξία των φθορών που θα διαπιστώσει η αρμόδια Υπηρεσία του Δήμου. Μετά τη λήξη ή λύση της μίσθωσης για οποιονδήποτε λόγο ο μισθωτής εντός δεκαπέντε ημερών από την κοινοποίηση σχετικού εγγράφου υποχρεούται να εκκενώσει το χώρο από τις εγκαταστάσεις με δικές του δαπάνες και να αποκαταστήσει επίσης με δικές του δαπάνες τυχόν ζημίες που προκάλεσε στο χώρο και τις εγκαταστάσεις του Δήμου.

**ΑΡΘΡΟ 18. *ΝΟΜΙΚΟ ΠΛΑΙΣΙΟ***

Η μίσθωση θα διέπεται από τους παραπάνω συμβατικούς όρους. Κατά τα λοιπά που δεν διαλαμβάνονται στην παρούσα, ισχύουν οι διατάξεις του άρθρου 13 του Β.Δ. 24-9/20-10-1958, όπως αντικαταστάθηκε από το άρθρο 3 του Ν. 1080/80 «τέλος χρήσης πεζοδρομίων, πλατειών και λοιπών κοινόχρηστων χώρων», καθώς και η με αρ.361/2015 απόφαση του Δημοτικού Συμβουλίου «Έκδοση κανονισμού λειτουργίας και χρήσης κοινόχρηστων χώρων Δήμου Αρταίων».

**ΑΡΘΡΟ 19. ΔΗΜΟΣΙΕΥΣΗ ΔΙΑΚΗΡΥΞΗΣ**

Η διακήρυξη δημοσιεύεται με επιμέλεια του Δημάρχου δέκα (10) τουλάχιστον ημέρες πριν από τη διενέργεια της δημοπρασίας με τοιχοκόλληση αντιγράφου στον πίνακα ανακοινώσεων του Δημαρχείου, στον πίνακα ανακοινώσεων ΚΕΠ της Δημοτικής Ενότητας Αρταίων και στη Δημοτική Ενότητα Βλαχερνών. Περίληψή της δημοσιεύεται σε μία ημερήσια εφημερίδα.

Η διακήρυξη και περίληψη της ανακοινώνονται στο διαδικτυακό τόπο του Δήμου ([www.arta](http://www.arta).gr).

Τα έξοδα δημοσίευσης καταβάλλονται από τον τελευταίο πλειοδότη της δημοπρασίας και εξοφλούνται πριν από τη χορήγηση της άδειας.

**ΑΡΘΡΟ 20. ΠΛΗΡΟΦΟΡΗΣΗ ΕΝΔΙΑΦΕΡΟΜΕΝΩΝ**

Πληροφορίες και αντίγραφα της διακήρυξης της δημοπρασίας παρέχονται στο Γραφείο Εσόδων της εργάσιμες ημέρες και ώρες, αρμόδιος υπάλληλος Παππάς Χρήστος τηλέφωνο 2681362272.

Αντίγραφο της διακήρυξης χορηγείται ή αποστέλλεται στους ενδιαφερόμενους μέχρι και την προηγούμενη ημέρα της δημοπρασίας.

**ΠΑΡΑΡΤΗΜΑ 1**

**Σκαρίφημα χώρου**

**Γ.** Αναθέτει κάθε παραπέρα ενέργεια στον κ. Δήμαρχο

**Η απόφαση αυτή έλαβε αριθμό 315/2017**

**Ο ΠΛΕΙΟΨΗΦΩΝ ΣΥΜΒΟΥΛΟΣ**

**ΟΙΚΟΝΟΜΙΚΗΣ ΕΠΙΤΡΟΠΗΣ**

**ΖΕΡΒΑΣ ΚΩΝΣΤΑΝΤΙΝΟΣ**

***Ακριβές Αντίγραφο***

*Άρτα αυθημερόν*

*Με εντολή Δημάρχου*

*Ο Υπάλληλος*

*Γεώργιος Κ. Ντεκουμές*